Skikkjan sem er til sölu þykir einkar sérstök . AFP Allra fyrsta skikkja Súpermanns og pípa Bilbós Bagga eru á meðal þess sem fæst á uppboði fágætra muna í Hollywood í næstu viku . Búist er við því að hvort um sig muni fara á 100 - 200 þúsund dali eða sem nemur 12 - 25 milljónum íslenskra króna . Hlutirnir eru á meðal 400 einstakra hluta úr kvikmyndaheiminum sem verða til sölu á uppboði sem haldið verður á mánudaginn . Jason DeBord , talsmaður uppboðsins , sagði við fréttastofu AFP að það væri mjög óalgengt að finna svo einkennandi muni úr fyrstu Súpermannmyndinni sem kom út árið 1978 . „ Þetta er kvikmynd sem mörgum er annt um , Christopher Reeve var ótrúlegur í henni . Það hefur enginn verið eins frábær Súpermann og hann var , “ sagði DeBord . „ Kápan gæti selst á nokkur hundruð þúsund dollara en verðið gæti líka farið í hátt í hálfa milljón dollara . “ Munir úr Júragarðinum og Forrest Gump falir Pípuna sem um ræðir reykti Ian Holm í kvikmyndinni Fellowship of the Ring en hún er eini hluturinn úr myndinni sem vitað er um að sé í höndum safnara . Bilbó notaði pípuna til þess að blása frá sér reykhringjum úr „ fínasta grasi á Suðurfarþingi “ , áður en Gandálfur stal af honum senunni með margbrotinni reykútöndun sinni . Auk muna úr Súpermann og Hobbitanum verða til sölu munir úr Stjörnustríði , Forrest Gump , Júragarðinum , Gone with the Wind og Maltese Falcon .